google/wiki40b huggingface dataset:
Wat Ounalom

Wat Ounalom on Kambodža tähtsaim budistlik tempel pealinna Phnom Penhi keskosas Tônlé Sabi jõe kaldal.
Hoone on oma nime saanud Buddha ripsmekarva (ounalom) järgi, mida hoones hoitakse.
Wat Ounalom ehitati 1422. aastal kuningas Ponhea Yati (1405–1467) korraldusel. Kompleksi kuulub 44 hoonet. 1952. aastal ehitatud keskhoone (vihear) on kolmekorruseline, kõrgeimal korrusel asuvad pildid, millel on kujutatud Buddha elusid. Keskhoones on ka Kambodža budismi neljanda patriarhi Samdech Huon Tati kuju, et mälestada tema hukkumist punaste khmeeride käe all. Kompleksi keskne hoone on Ângkôri ajastust pärit suur stuupa, milles hoitakse Buddha ripset. Selle neljas pühamus asuvad Buddha pronksskulptuurid. Üks pühamu on loodud Ângkôri kuninga Jayavarman VII (u 1120–1215) mälestuseks.
Enne punaste khmeeride võimuhaaramist elas Wat Ounalomis üle 500 munga. 1970. aastal tapsid punased khmeerid Wat Ounalomi juhi ja paljud mungad ning vandaalitsesid pagoodis. Pärast Vietnami sissetungi 1979. aastal hakati hoonet taastama ja praegu tegutseb see taas budismi keskusena. Paljudel kunstiteostel ja kujudel on siiani märgata punaste khmeeride ajastu kahjustusi.
Praegu on Wat Ounalom Kambodža budismi keskus, kus resideerib ka budistliku vennaskonna juht ning arvukalt munki. 1974. aastani asus Wat Ounalomis ka Budismi Instituudi (Institut Bouddhique) raamatukogu, mille kogus oli ligi 30 000 nimetust. Pärast taastamist asus raamatukogu seal 1999. aastani. Praegu paikneb hoones Aasia uurimisele keskendunud Prantsuse instituut École Française d'extrème-orient (EFEO).
Hawaii osariik

Poliitika

Hawaiist sai USA osariik 21. augustil 1959.
Osariigi kuberner on 2014. aastast alates Demokraatliku Partei liige David Ige. 2010–2014 oli kuberner Neil Abercrombie.
Hawaiist on valitud Ameerika Ühendriikide Senatisse Brian Schatz ja Mazie Hirono. Varem on olnud senaatorid Daniel Akaka ja Daniel Inouye.
Talvitumine

Talvitumine on talve üleelamine selleks mingit eluviisi muutust rakendades.
Kõigusoojastel organismidel on see enamasti seotud madalama ainevahetustasemega.

Loomade talvitumine

Imetajate seas on mitmetel liikidel talvitumise viisiks talveuni (nt nahkhiired) või taliuinak (nt karu, siil, kährik). Paljudel liikidel piirdub talve üleelamine kindlama puhkepaiga kasutamisega ning toiduvarude eelneva kogumisega.
Roomajad võivad olla talveunes.
Lindude seas rändlinnud talvituvad soojema kliimaga talvitusaladel, paigalinnud aga võivad talvituda samas piirkonnas, kus nad pesitsevad.
Putukaist talvituvad paljud liigid munade või nukkudena, ent mõned ka röövikute või valmikutena.

Taimede talvitumine

Taimed võivad talvituda risoomide või seemnetena, samuti moodustuvad talveks pungad, millest hakkavad kasvama võsud kevadel.
Indrek Paavle

Indrek Paavle (26. septembril 1970 – 27. aprill 2015 Kambja vald) oli Eesti ajaloolane.
Pivarootsi mõis

Pivarootsi mõis (saksa keeles Piwarootz, varem Paulsruhe) oli rüütlimõis Karuse kihelkonnas Läänemaal. Nüüdisajal jääb mõis Pärnu maakonda Lääneranna valda.
Mõis rajati 1670. aastatel Karinõmme mõisast eraldatud alast.
Kohtuameti kandidaat

Kohtuameti kandidaat (ka: kohtuameti-kandidaat) oli ajalooliselt Eestis kohtuniku- ja prokuröriametiks valmistuja.
Kandidaadiks saamiseks pidi olema lõpetatud ülikooli õigusteaduse osakond. Kandidaate võttis vastu Kohtupalati esimees.
Freiburgi Ülikool

Freiburgi Ülikool (Albert-Ludwigs-Universität Freiburg) on ülikool Saksamaal Freiburgis.
Ülikool on asutatud aastal 1457.
VSDTP VI kongress

VSDTP VI kongress oli 1917. aasta juulis Moskvas toimunud ülevenemaaline bolševike parteiorganisatsioonide kogunemine, mis toimus terava võimuvõitluse olukorras pärast Veebruarirevolutsiooni bolševike, esseeride ja menševike vahelise ajutise koostöö tingimustes.
Alates VI kongressist kuni Nõukogude Liidu lagunemiseni toimusid kõik VSDTP ja NLKP kongressid Moskvas.
Vidmantas Brazys

Isiklikku

Ta oli abielus ja kahe poja isa.
Rudi Dutschke

Rudi Dutschke (kodanikunimi Alfred Willi Rudi Dutschke; 7. märts 1940 Schönefeld – 24. detsember 1979 Århus, Taani) oli saksa sotsioloog, üliõpilasliikumise tegelane ja poliitiline aktivist.
Postiametniku poja Rudi Dutschke noorusaastad möödusid Saksa DV-s. 1956. aastal astus ta Saksa Vaba Noorsoo Liitu. 1958. aastal lõpetas Rudi Dutschke gümnaasiumi. Ta oleks tahtnud edasi õppida Leipzigi Ülikoolis spordiajakirjandust, kuid selleks oleks tulnud läbida sõjaväeteenistus Saksa DV Rahvaarmees. Dutschke keeldus sõjaväeteenistusest ning ei saanud seetõttu õigust ülikoolis õppida. Seejärel õppis ta aastatel 1958–1960 kaubandust.
Seejärel kavatses Rudi Dutschke ülikoolis edasi õppida Lääne-Saksamaal. 1960. aastal hakkas ta käima regulaarselt Lääne-Berliinis, et saada Lääne-Saksa gümnaasiumi lõputunnistus. Kui 1961. aasta augustis ehitati Berliini müür, jäi Rudi Dutschke läände ja alustas samal aastal sotsioloogia õpinguid Berliini Vabas Ülikoolis.
Ülikoolis õppides tutvus Dutschke marksismi alternatiivsete vooludega. 1965. aasta jaanuaris astus ta Sotsialistlikku Saksa Üliõpilasliitu, mis kujunes vasakpoolse üliõpilasliikumise keskuseks. Alates 1966. aastast organiseeris Dutschke demonstratsioone keskkoolireformi, suure koalitsiooni, eriolukorraseaduse ja Vietnami sõja vastu. Samuti võttis ta osa Parlamendivälise Opositsiooni (Außerparlamentarische Opposition) tegevusest.
2. juunil 1967 lasi politseinik Karl-Heinz Kurras meeleavalduse ajal ebaselgetel asjaoludel maha üliõpilase Benno Ohnesorgi. See tõi kaasa Lääne-Saksa üliõpilasliikumise radikaliseerumise. Rudi Dutschkest kujunes üks vasakpoolse radikaalse üliõpilasliikumise liidreid.
11. aprillil 1968 tulistas 23-aastane tööline Josef Bachmann Rudi Dutschket mitu korda haavates teda raskelt. Atentaadi tagajärjel tõsiselt vigastatud Rudi Dutschke pidi uuesti rääkima õppima. Ta elas mõnda aega välismaal ja pöördus Saksamaale tagasi 1972. aastal. Doktorikraadi sai ta 1973. aastal.
Atentaadi tagajärjel saadud vigastustest ei paranenud Dutschke täielikult kunagi. Ta uppus 39-aastasena vannis teda ootamatult tabanud epileptilise ataki tagajärjel.
Aaron Spelling

Aaron Spelling (22. aprill 1923 Dallas Texas – 23. juuni 2006 Los Angeles California) oli USA teleprodutsent, populaarsete teleseriaalide "Melrose Place", "Charlie inglid", "Beverly Hills 90210" ja "Dünastia" tootja.
Guinnessi rekordite raamatu andmetel oli Spelling kõigi aegade kõige viljakam teleprodutsent. Produtsendina on ta kaasa löönud üle 200 telefilmi ja -sarja tootmisel.

Perekond

Aaron Spelling oli kaks korda abielus. Aastal 1953 abiellus ta näitlejanna Carolyn Jonesiga ja aastal 1968 Carol Jean Mareriga (Candy Spelling). Viimasega oli tal kaks last, tütar Victoria Davey Spelling (Tori Spelling) ja poeg Randy Spelling. Mõlemad lapsed mängisid ka tema loodud sarjades. Tori mängis seriaalis "Beverly Hills 90210" ja Randy sarjas "Sunset Beach".
Olof Mellberg

Erik Olof Mellberg (sündinud 3. septembril 1977 Gullspångis) on Rootsi jalgpallikoondise endine kaitsja.

Koondisekarjäär

Esimest korda mängis Mellberg Rootsi täiskasvanute koondises 23. veebruaril 2000 Itaalia jalgpallikoondise vastu. See mäng kaotati 0:1. Esimese värava koondise kasuks lõi ta 10. septembril 2003, mil võideti Poola jalgpallikoondist 2:0.
2000. aasta EM-il osales Mellberg kõigis kolmes alagrupimängus. Rootsi sai neist ühe viigi ja kaks kaotust ning jäi alagrupis viimaseks.
2002. aasta MM-il Jaapanis mängis Mellberg kõik Rootsi mängud algusest lõpuni kaasa. Ülitugevaks hinnatud alagrupis viigistas Rootsi algul Inglismaa jalgpallikoondisega 1:1, siis võitis Nigeeria jalgpallikoondise 2:1 ja lõpuks viigistas Argentina jalgpallikoondise 1:1. Rootsi võitis alagrupi Inglismaa ees. Kuid seejärel kaotas Rootsi Senegali jalgpallikoondisele lisaajal 1:2 ja langes välja.
2004. aasta EM-il Portugalis osales Mellberg kõigis kohtumistes algusest lõpuni kaptenina. Avakohtumises alistas Rootsi Bulgaaria jalgpallikoondise 5:0 ning seejärel viigistas Itaaliaga 1:1 ja Taani jalgpallikoondisega 2:2. Rootsi, Taani ja Itaalia kogusid võrdselt võidu ja kaks viiki ning väravate vahe järgi võitis Rootsi Taani ees alagrupi. Veerandfinaalis Hollandi jalgpallikoondise vastu normaal- ja lisaajal väravaid ei löödud ning pool,finalist selgus penaltiseerias. Pärast 5 penaltit oli seis 4:4, Mellberg eksis 6. penalti löömisel ja Arjen Robbeni tabamusest läks Holland poolfinaali. Kaks rootslast, Mellberg ja Henrik Larsson, valiti turniiri sümboolsesse koondisse.
2006. aasta MM-il Saksamaal osales Mellberg samuti kõigis kohtumistes algusest lõpuni kaptenina. Rootsi viigistas Trinidadi ja Tobago jalgpallikoondisega 0:0, võitis Paraguay jalgpallikoondise 1:0 ja viigistas Inglismaaga 2:2. Alagrupi võitis Inglismaa Rootsi ees. Kuid seejärel kaotas Rootsi Saksamaa jalgpallikoondisele 0:2 ja langes välja.
2008. aasta EM-il Austrias osales Mellberg jällegi igas matšis algusest lõpuni, aga mitte enam kaptenina (selleks oli Fredrik Ljungberg). Avamängus alistati Kreeka jalgpallikoondis 2:0, aga seejärel kaotati Hispaania jalgpallikoondisele 1:2 ja Venemaa jalgpallikoondisele 0:1 ning langeti välja.
Mellberg mängis Rootsi rahvuskoondis aastatel 2000–2012 kokku 117 korda ja lõi kaheksa väravat.

Isiklikku

Olof Mellberg on 194 cm pikk ja kaalub 82 kg.
Artur Korjus

Artur Christian Korjus (1. detsember 1870 Tallinn – 22. märts 1936 Tallinn) oli Eesti sõjaväelane (kolonel).
Ta oli Sõjakooli lektor ja kuni 1926. aastani sõjaministri käskudetäitja ohvitser.

Isiklikku

Tema tütar oli laulja Miliza Korjus.
Tallinna Töölisteater

Töölisteater (1941–1944 Väiketeater) oli aastatel 1926–1944 Tallinnas tegutsenud teater.
August Salundi

August Heinrich Salundi (kuni 1938. aastani August Heinrich Preimann; 25. juuni 1907 – 4. mai 1974, Võrumaa) oli Eesti ühiskonnategelane, Jõgevamaa Täitevkomitee esimees 1952. aasta jaanuarist 1953. aasta juulini.
1941. aastal kuulus Salundi Eesti I Kütipolku.
1946. aastal kandideeris August Salundi Rahvuste Nõukokku Lääne valimisringkonnas nr. 383. 31. augustist 1946 kuni 1948. aastani ja 1949. aastal oli ta Haapsalu TSN TK esimees.
1960. aastal oli Salundi Anija kolhoosi parteialgorganisatsiooni sekretär ja põllumajandusbrigaadi liige.
Sirje Potisepp

Sirje Potisepp (sündinud 18. juunil 1961 Kilingi-Nõmmes) on Eesti Toiduainetööstuse Liidu juht ja autorallisportlane.

Haridus

1968–1971 õppis ta Tali 8-klassilises Koolis, 1971–1979 Sindi Keskkoolis, 1979–1981 Tartu Ülikoolis keemiat ja 1982–1985 Tallinna Polütehnilises Instituudis biokeemiat.

Töö

Potisepp töötas alates 1995. aastast ASi Remedia kommertsdirektori ametikohal ning 1999–2005 ASi Remedia juhatuse liikmena. 2004–2005 oli ta Põhja-Tallinna linnaosavanem. 2006–2007 oli ta AS Remedia nõukogu liige. 2007. aastast on ta olnud Maaelu Edendamise Sihtasutuse nõukogu liige.

Muu

Teda kutsus autoralli juurde Priit Uus.
Ta on alates 23. aprillist 2003 IRLi liige.
2010. aastal nimetati ta Eesti parimaks naisrallisõitjaks.
Juunis 2017 astus ta IRList välja.

Isiklikku

Potisepp on abielus, kahe lapse ema.
Elektrostriktsioon

Elektrostriktsioon on dielektriku deformatsioon, mida põhjustab dielektriline polarisatsioon elektrivälja toimel.  
Elektrostriktsioon ei sõltu elektrivälja suunast ja on võrdeline elektrivälja tugevuse ruuduga. Selle poolest erineb elektrostriktsioon mõningate dielektrikute – piesoelektrikute – korral esinevast piesoeletrilisest pöördefektist, mille puhul dielektriku mahumuutus on võrdeline rakendatava pinge esimese astmega. Vaatamata ruutsõltuvusele on elektrostriktsiooni mõju isoleermaterjali mõõtmetele palju väiksem kui piesoelektrilisel pöördefektil.
Elektrostriktsiooni rakendatakse näiteks ultraheli tekitamiseks. Tugeva elektrivälja toimel võib elektrostriktsioon muuta kondensaatori dielektriku paksust ja seega põhjustada müra, nii nagu magnetostriktsioon põhjustab müra pooli ja trafo ferromagnetilises südamikus.
Tõnu Püssa

Tõnu Püssa (sündinud 27. septembril 1946 Nõo vallas Tartumaal) on Eesti biokeemik.

Elulugu

Tõnu Püssa on Olev Püssa poeg.
Lõpetas 1964 Tartu 2. Keskkooli, 1969 TÜ, 1972 samas aspirantuuri, keemiakandidaat (1973, TÜ), väitekiri "Изучение кинетики гидролиза сложных эфиров в воде. Эффекты заместителей". Oli 1972–75 TÜ keemilise kineetika ja katalüüsi labori vanemteadur, 1975–83 orgaanilise keemia kateedri vanemteadur, 1983–91 assistent ja vanemõpetaja, 1990 ka analüütilise biokeemia labori juhataja, 1991–92 orgaanilise keemia kateedri dotsent, 1993–96 orgaanilise keemia instituudi dotsent, 1996–2000 EPMÜ keskkonnakaitse instituudi laborijuhataja, 2000– EPMÜ/EMÜ veterinaarmeditsiini ja loomakasvatuse instituudi toiduhügieeni ja -kontrolli osakonna keemik-analüütik, aastast 2004 ka dotsent.

Teadustöö

Uurimisvaldkonnad: kõrgmolekulaarsete ühendite bioorgaaniline keemia, toidutoksikoloogia ja funktsionaaltoidud. Eesti NSV riiklik preemia (1987, kollektiivis). Üle 30 teadustrükise.
Augu suurkivi

Augu suurkivi on rabakivist rändrahn Harjumaal Jõelähtme vallas Haapse küla lähistel.
Kivi geograafilised koordinaadid on 59° 30′ 9″ N, 25° 18′ 7″ E .
Kivi kõrgus on 7 ja ümbermõõt 27 meetrit. Kivi maapealse osa maht on 290 m³ ja maa-aluse osa maht on 40 m³.
Kivist umbes 100 m kaugusel asub teine hiidrahn – Kandukivi.
Jälg (ajakiri)

Jälg on Eestis ilmuv keskkonnasõbraliku eluviisi, rohetehnoloogia ja roheinnovatsiooni ajakiri. 
Ajakiri hakkas ilmuma 2018. aastal. Ajakirja väljaandja on Cleantech ForEst.
Ajakirja toimetajad on Triinu Lukas ja Kertu Loide.
Karl Trakmann

Karl Trakmann (1887–1938) oli eesti kommunist ja Nõukogude sõjaväelane.
Ta oli muu hulgas Punaarmee kindralstaabi ohvitser. 
Ta oli üks 1. detsembri riigipöördekatse korraldajaid.
Emmaste ülemine tulepaak

Emmaste sihi ülemine tulepaak on tulepaak Hiiu maakonna lõunaosas Rannaküla külas.
Tulepaagi geograafilised koordinaadid on 58° 41′ 27″ N, 22° 34′ 19″ E.
Navigatsioonimärgi moodustab valge metalltorni otsas paiknev valge püsttriibuga punane täisnurkne tahvel. Tule kõrgus veepinnast on 26 meetrit ja maapinnast 24,4 meetrit.
Tulepaak moodustab sihi Emmaste alumise tulepaagiga. Märkide vahekaugus on 1071 meetrit ja sihi asimuut on 89,4°.
Tulepaak ehitati 2016. aastal varasema 1947. aastal rajatud tulepaagi asemele. Eelmise terasest metallsõrestiktorni kõrgus jalamist oli 19 meetrit.
Annikvere

Ajalugu

Vana-Põltsamaa–Tartu maantee (Tallinna–Tartu–Võru–Luhamaa maantee lähedal) umbes 3. kilomeetril asub otse maantee ääres ja küla piires I aastatuhandest eKr pärinev kultuskivi. 12–13 väikese lohuga punakat värvi raudkivi paikneb Peetri talu aias ja on suuremalt osalt maa sees. Kivi lõunapoolne külg on kõrgem. Hiljem on kivisse raiutud ka ilmakaari tähistavad tähed.

Inimesed

Põltsamaa vallas Annikvere külas on sündinud filoloog Ellen Turu (1928–1974). Oli ülikooli õppejõud, erialaks eesti keel ja selle ajalugu. Õpetas eesti keelt vene üliõpilastele, koostas nende jaoks tekste ja harjutusi.
Kaisa Puustak

Kaisa Puustak (sündinud 20. märts 1945 Tallinn) on eesti graafik.
Ta lõpetas 1963. aastal Tallinna 4. keskkooli ning õppis aastatel 1963–1969 ERKI-s, mille lõpetas graafikuna.
Ta on teinud peamiselt vabagraafikat, aga on kujundanud ka lasteraamatuid, teinud plakateid, postkaarte ja tarbegraafikat. Ta on osalenud näitustel alates 1973. aastast ja on Eesti Kunstnike Liidu liige 1974. aastast.
Ta on 1975. aastast Eesti Kunstiakadeemia õppejõud (alates 1994 dotsent) ning on ka Tartu Ülikooli Viljandi Kultuuriakadeemia õppejõud.

Isiklikku

Kaisa Puustaku ema on portselanimaalija ja nahakunstnik Jutta Puustak, tema tädi on portselani- ja klaasimaalija Eeva Puustak, tema vanaisa on kiviraidur ja -tööstur Jaan Puustak. Tema abikaasa on graafik Herald Eelma.
Ingrid Bergman

Biograafia

Bergmanile pandi nimi Rootsi printsessi Ingridi järgi. Tema isa oli Justus Samuel Bergman ja ema sakslane Friedel Adler Bergman. Ta ema suri, kui Ingrid oli kolmeaastane. Isa suri, kui Ingrid oli 13-aastane. Pärast seda elas ta koos tädiga, kes kuus kuud hiljem suri südamehaigusse. Seejärel võtsid tüdruku enda juurde teine tädi ja onu, kelle peres juba kasvas viis last. 
17-aastaselt kutsuti ta Stockholmi Kuninglikku Draamateatrisse. Esimesel suvepuhkusel värvati ta tööle Rootsi filmistuudiosse ja Ingrid pidi seetõttu teatritöölt lahkuma. Tema debüüt toimus 1935. aastal filmis "Munkbrogreven".
10. juulil 1937, olles 21-aastane, abiellus Ingrid hambaarst Petter Lindströmiga (kellest hiljem sai neurokirurg). 20. septembril 1938 sündis neil tütar Pia Lindström.

Hollywoodi aastad

Pärast tosinaid filme Rootsis sõlmis Ingrid 1939. aastal lepingu Hollywoodi produtsendi David O. Selznickiga. Tema esimeseks etteasteks oli juba varem 1936. aastal Rootsis mängitud filmi "Intermezzo" reproduktsioon. Film oli menukas ning Ingrid sai Hollywoodis populaarseks: teda nimetati isegi "rootslaste kingituseks Hollywoodile". Tema puudusteks jäi algul veel nimi, mis ei sobinud Hollywoodi konteksti, pikk kasv ning väga vähese jumestuse kasutamine rollides. 
Pärast kolme edukat filmi Ameerikas mängis ta koos Humphrey Bogartiga 1942. aasta klassikaks saanud filmis "Casablanca", mis jäi Ingridi kuulsaimaks rolliks. 
1943. aastal pälvis ta parima naisnäitleja nominatsiooni filmis "For Whom the Bell Tolls" (1943). Aasta hiljem pärjati Ingrid esimese Oscariga kategoorias "parim naisnäitleja" filmi "Gaslight" (1944) eest.
Bergman suri 1982. aastal Londonis 67-aastaselt pärast pikka võitlust rinnavähiga. Tema keha kremeeriti Rootsis. Suur osa tema tuhast puistati merre ja väike osa Stockholmi kalmistule, kus puhkasid tema vanemad.
2007. aasta suveuniversiaad

2007. aasta suveuniversiaad oli 24. suveuniversiaad, mis toimus 8.–18. augustini 2007 Tai pealinnas Bangkokis.
Tööjõus osalemise määr

Tööjõus osalemise määr ehk aktiivsuse määr on tööjõu osatähtsus tööealises rahvastikus.
Tööjõus osalemise määr näitab kui suur osa riigi (või muu haldusüksuse, nt maakonna, linna või valla) tööealisest elanikkonnast on majanduslikult aktiivne, see tähendab on kas tööga hõivatud või on töötu, kuid otsib tööd. Tööjõus osalemise määr soo, vanuse, rahvuse või muu tunnuse järgi näitab majandusliku aktiivsuse erinevusi demograafiliste rühmade lõikes.
Kalev Kalkun

Töökäik

Kalkun õppis Tartu Ülikoolis eesti keelt ja kirjandust. Ta on töötanud Meremäe keskkooli õpetajana (1973–), Teatri- ja muusikamuuseumi direktorina (1976–), kirjastuse Valgus entsüklopeediatoimetuse teadustoimetajana (1980–), kirjastuse Eesti Raamat tõlkekirjanduse vanemtoimetajana (1983–), Ruusmäe põhikooli direktori ning saksa keele õpetajana (1989–), Misso keskkooli saksa keele õpetajana (2000–) ning alates 2011. aastast vabakutselise tõlkija ja tõlgina.
Eesti astronoomia

Eesti astronoomia käsitleb Eesti alal tehtud ja tehtavat astronoomiaga seonduvat.
Kuni 18. sajandi alguseni tegeldi Eestis astronoomiaga enamjaolt praktilistel ja õppe-eesmärkidel. Eesti ala esimesed astronoomiaprofessorid olid Peter Schomer ja Johan Eriksson.
18. sajandil rajati Eestisse esimesed observatooriumid. Aastatel 1808–1811 ehitati Tartu Tähetorn.
Eesti astronoomiakoolkonna rajas 20. sajandi algul Ernst Öpik. Sinna kuulunud ja kuuluvatest astronoomide seas on Jaan Einasto, Aksel Kipper, Enn Saar, Arved Sapar jt. Samas kuulub Eesti astronoomiaajalukku ka teisi tuntud nimesid nagu näiteks Friedrich Georg Wilhelm von Struve, Johann Heinrich von Mädler ja Bernhard Schmidt.
Tänapäeval on suur osa Eesti astronoomiast seotud Tartu Observatooriumiga, mis on Tartu Ülikooli Tähetorni (1808) ja Tartu Ülikooli Meteoroloogia Observatooriumi (1865) järeltulija ning töö jätkaja. Tartu Observatooriumis Tõraveres asub ka 1974. aastal valminud 1,5-meetrine peegelteleskoop, mis on suurim omasugune Balti- ja Põhjamaades.
Eestis tegutseb Eesti Astronoomia Selts.
Aastatel 1817–1990 ilmunud Tartu Tähetorni Publikatsioonid (hiljem "Tartu Astrofüüsika observatooriumi publikatsioonid") oli pikalt vanim pidevalt ilmunud astronoomia-alane väljaanne maailmas.
Kaasajal pööratakse astronoomia kõrval üha enam rõhku ka kosmosetehnoloogiate arendamisele. Selle üheks näiteks on Eesti tudengisatelliidi programm.
Klaas-Jan Huntelaar

Isiklikku

Klaas-Jan Huntelaar on 186 cm pikk ja kaalub 80 kg.
Tiiu Pohl

Tiiu Pohl (sündinud 2. septembril 1956 Tallinnas) on Eesti sotsiaalteadlane.

Elulugu

Tiiu Pohl on lõpetas 1975. aastal Tallinna 21. Keskkooli, 1982 Moskva Ülikooli filosoofiateaduskonna, 1985 NSVL TA Sotsiaaluuringute Instituudis aspirantuuri, filosoofiakandidaat (sotsioloogia, 1988, Moskva Ülikool), väitekiri "Влияние Финского ТВ на ценностные ориентации эстонской школьной молодежи". Täiendas end stipendiaadina 1996 Columbia Ülikoolis (USA) ja 2001 Oxfordi Ülikoolis.
Oli 1986–1987 Tööinstituudi (Tallinnas) teadur, 1987–1989 MI teadur, 1989–1992 RASI teadur, 1992–1994 Välisministeeriumi büroojuhataja, 1995 ajalehe Eesti Sõnumid toimetaja, 1995–1997 Tallinna Pedagoogikaülikooli sotsiaalteaduste osakonna dotsent ja 1997–1998 juhataja, 1996–2000 Demokraatiauuringute Keskuse direktor, 2000–2004 Eesti Diplomaatide Kooli dotsent, 2004–2007 Sisekaitseakadeemia teadus- ja arendusprorektor, 2007– Rahvusvahelise Ülikooli Audentes dotsent. Ühtlasi oli 1990–1991 Cornelli Ülikooli (USA) ja 2002 Helsingi Ülikooli külalisprofessor. Lisaks on lugenud erikursusi Venemaal, Lätis, USA-s ja Suurbritannias.
Ta osales 2001 Eesti sotsiaalteadlaste avalikus pöördumises "Kaks Eestit," milles tunti muret Eesti ühiskondlike arengute pärast.

Teadustöö

Uurimisvaldkonnad: julgeolek; sisejulgeolek ja terrorism; Venemaa välis-, kaitse- ja julgeolekupoliitika. Väljaande Encyclopedia on Nationalism (2000) kaasautor, Sisekaitseakadeemia Toimetiste toimetaja (2007). Osalenud rahvusvahelistel konverentsidel kodu- ja välismaal. Eesti Euroopa Uuringute Ühingu (EESCA) asutajaliige (2000), Women in Int. Security (WIIS Estonia) asutajaliige (2003), Venemaa Ümarlaua (mõttekoja) asutaja ja organisaator (2003–2004).
Veltsi vald

Veltsi vald (saksa keeles Welz) oli vald Virumaal Haljala kihelkonnas. Vald eksisteeris 1866–1893 ja siis liideti see vald Aaspere vallaga.
Immuunsus

Maolistel

Arvatakse, et osad maosööjad mürkmaod on immuunsed alamseltsi kaaslaste toksiinina toimiva sülje suhtes.

Inimestel

Inimestel seostatakse immuunsusega immunosupressiooni; omandatud immuunsusega autoimmuunsust ja ka mitmeid haiguslikke seisundeid.
Kasvajavastase immuunsuse supressioon või immuunjärelevalve häirumine võib soodustada kasvaja arengut.
Urvaste valla vapp

Urvaste valla vapp on Võru maakonnas asunud endise Eesti haldusüksuse Urvaste valla vapp.

Vapi kirjeldus

Kollasel kilbil on  valla piire kujutav kontuur, mille peal on Tamme-Lauri tamme kujutis.
Tammik (perekonnanimi)

Tammik on eesti perekonnanimi.
Eestis elas Rahvastikuregistri andmetel 8. mai 2012 seisuga 581 inimest perekonnanimega Tammik.
Islandi kroon

Valuutakursid

Seisuga 29. juuni 2011

1 EUR = 165.71 ISK

1 USD = 114.92 ISK

1 GBP = 184.17 ISK
Endised Valuutakursid
1 EEK = 11,105 ISK seisuga 5. juuni 2009

1 EEK = 9,8272371705 ISK seisuga 31. detsember 2010
Lüürikud

Lüürikud oli aastatel 1967–1972 tegutsenud ansambel.
Ansambli asutasid Märt Kõrgema, Tõnis Kõrgema ja Hanno Härm. Ansambli solist oli Mait Maltis.
Ansambel viljeles eeskätt popmuusikat.
Päästevest

Päästevest on veesõidukil olija isikliku ohutuse abivahend, vestikujuline ese, mis hoiab kandjat vette kukkumisel veepinnal. 
Päästevestid on valmistatud ujuvast materjalist, või on automaatselt gaasiga täidetavad. Päästevesti värviks on SOLASe kohaselt kollane, oranž või punane, mis võimaldavad vettekukkunuid efektiivsemalt leida. Tähelepanu äratamiseks peavad päästevestil olema ka helkurribad ja vile, ning avamerel kasutatavatel päästevestidel autonoomne tuli. Päästevest aitab neid, kes mingil põhjusel ei ole pärast vette kukkumist teadvusel (füüsiline vigastus, põrutus, alajahtumine, hingamisraskused). Päästevest toob hädasolija vee peale, kraega vest keerab inimese õigetpidi ja hoiab pead veest väljas.
Alates 2006. aastast peavad kõik lahtise väikelaeva pardal olijad sõidu ajal kandma päästevesti, purjejahil lisaks ohutusvööd. Päästevahendite klassifitseerimisel kasutatakse mõistet kandevõime ning neid tähistatakse 50 N, 100 N, 150 N, 275 N (N – njuuton). Eesti seadusandluse kohaselt on merel ja laevatatavatel sisevetel nõutud päästevest kandejõuga alates 100N.